
LYHYET PERUSTELUT
Biologista monimuotoisuutta ja ekosysteemipalveluja käsittelevä hallitustenvälinen foorumi (IPBES) varoitti kansainvälistä yhteisöä vuonna 2019: ”Maailman luonnon tila heikkenee ihmiskunnan historiassa ennennäkemätöntä vauhtia, ja lajien sukupuuttoon kuoleminen kiihtyy aiheuttaen jo nyt vakavia vaikutuksia, jotka kohdistuvat väestöön kaikkialla maailmassa”[footnoteRef:1]. IPBESin raportissa todettiin kuitenkin myös, ettei ollut liian myöhäistä toimia luonnon suojelemiseksi ja ennallistamiseksi, kunhan se tehtäisiin nopeasti. [1:  IPBES (2019): Global assessment report on biodiversity and ecosystem services.] 


Euroopan ympäristökeskuksen vuonna 2019 julkaisemassa raportissa ”Marine Messages II”[footnoteRef:2] korostettiin kiireellistä tarvetta ryhtyä toimiin meriekosysteemien ennallistamiseksi, etenkin jotta voidaan parantaa ilmastoresilienssiä ja pysäyttää romahdusmainen luontokato. Euroopan tilintarkastustuomioistuimen vuonna 2020 antamassa erityiskertomuksessa ”Meriympäristö: suojelu on EU:ssa laaja-alaista mutta jää pinnalliseksi”[footnoteRef:3] luotiin katsaus voimassa olevaan lainsäädäntöön ja todettiin, että ”EU:n suojelusäännöt eivät ole johtaneet merkittävien ekosysteemien ja elinympäristöjen elpymiseen”. [2:  Euroopan ympäristökeskuksen raportti 17/2019, ”Marine messages II: Navigating the course towards clean, healthy and productive seas through implementation of an ecosystem based approach”.]  [3:  Euroopan tilintarkastustuomioistuimen erityiskertomus 26/2020: ”Meriympäristö: suojelu on EU:ssa laaja-alaista mutta jää pinnalliseksi”.] 


Vuoteen 2020 ulottuvan EU:n biodiversiteettistrategian arviointi paljasti, että EU ei saavuttanut tavoitetta ennallistaa vähintään 15 prosenttia heikentyneistä ekosysteemeistä vuoteen 2020 mennessä. Siksi on loogista, että ekosysteemien ennallistaminen on yksi vuoteen 2030 ulottuvan EU:n biodiversiteettistrategian prioriteeteista. 
Käsillä oleva asetusehdotus mahdollistaa lähestymistavan muuttamisen. Kuten parlamentti on pyytänyt, siinä asetetaan useita sitovia tavoitteita ekosysteemien ennallistamiselle. Jäsenvaltioiden on saavutettava nämä tavoitteet toteuttamalla kansalliset luonnon ennallistamissuunnitelmansa, mikä mahdollistaa täytäntöönpanon mahdollisimman lähellä asianomaisia alueita. 
Ehdotuksen 5 artikla koskee suoraan meriekosysteemejä ja siten kalastusalaa. Valmistelija päätti olla käsittelemättä tässä lausuntoluonnoksessa 4 ja 6–10 artiklaa, jotka koskevat muita ekosysteemejä. Todettakoon kuitenkin, että näiden ekosysteemien (rannikkoekosysteemit, joet) ennallistaminen vaikuttanee merikalastukseen myönteisesti muun muassa, koska meriekosysteemeihin vaikuttava pilaantuminen loppuu ja koska kalojen kutu- ja kasvualueet, joilla tietyt merelliset lajit lisääntyvät, ennallistetaan. 
Meriekosysteemien ennallistaminen myötäilee yhteisen kalastuspolitiikan (YKP) tavoitteita. Jos ekosysteemien tila ei ole hyvä, kalakannat eivät voi olla hyvässä kunnossa eikä niitä siis voi pyytää. Heikentyneiden meriekosysteemien ennallistaminen on keskeisessä asemassa, jos halutaan varmistaa kalastustoiminnan jatkuminen pitkällä aikavälillä. Se sopii täysin yhteen yhteisessä kalastuspolitiikassa sovellettavan ekosysteemilähtöisen kalastuksenhoidon käsitteen kanssa.
Ekosysteemien ennallistaminen edellyttää alueellisia suojelutoimenpiteitä. Euroopan parlamentin politiikkayksikön hiljattain tekemä tutkimus kalastuksenhoidon alueellisten suojelutoimenpiteiden kustannuksista ja hyödyistä[footnoteRef:4] osoitti, että tällaisten toimenpiteiden käyttöönotto hyödyttää taloudellisesti kalastus- ja vesiviljelyalaa, mahdollistaa saaliismäärien vakauttamisen siellä, missä ne pienenevät, luo työpaikkoja ja kasvattaa pienimuotoista kalastusta harjoittavien kalastajien tuloja.  [4:  ”Costs and benefits of spatial protection measures as tools for fisheries management”, PE 733.087 – heinäkuu 2022] 


Valmistelija kannattaa asetusehdotuksen yleistä lähestymistapaa ja haluaa kiinnittää huomiota neljään osatekijään: 
Ennallistamistavoitteet
Asetusehdotuksessa asetetaan tavoitteet pinta-alalle, jonka suuruudelta ennallistamistoimenpiteitä on toteutettava. Näiden resursseihin liittyvien tavoitteiden etuna on helppo mitattavuus, mutta niiden lisäksi tarvitaan tulostavoitteita. Valmistelija ehdottaa Euroopan parlamentin päätöslauselmien, Kansainvälisen luonnonsuojeluliiton (IUCN) suositusten ja EU:n biodiversiteettistrategian pohjalta, että heikentyneistä meriekosysteemeistä pyritään ennallistamaan vähintään 30 prosenttia vuoteen 2030 mennessä, 60 prosenttia vuoteen 2040 mennessä ja 90 prosenttia vuoteen 2050 mennessä. Jotta tulostavoitteet saavutettaisiin, valmistelija ehdottaa myös resurssitavoitteiden kasvattamista. 
Meriekosysteemien ennallistamistoimenpiteiden täytäntöönpano
Meriekosysteemien ennallistaminen eroaa muun tyyppisten ekosysteemien ennallistamisesta meriekosysteemien kansainvälisen luonteen vuoksi. Euroopan unionin toiminnasta tehdyssä sopimuksessa määrätään, että unionilla on yksinomainen toimivalta meren elollisten luonnonvarojen säilyttämisen alalla. Vaikka jäsenvaltiot voivat muiden ekosysteemien tapauksessa hyväksyä kansallisen ennallistamissuunnitelman täytäntöönpanon edellyttämät toimenpiteet kansallisella tasolla, tämä on vain harvoin mahdollista meriekosysteemien ollessa kyseessä. 
Euroopan komissio on päättänyt perustaa ennallistamistoimenpiteiden hyväksymisen olemassa oleviin yhteisen kalastuspolitiikan välineisiin, erityisesti YKP:n perusasetuksen (asetus (EU) N:o 1380/2013) 11 ja 18 artiklaan. 
YKP:n mekanismien käyttämisestä seuraa, että jokaisen jäsenvaltion, jolla on säilyttämistoimenpiteen kohteena olevan kalastustoiminnan hoitoon liittyviä intressejä, on hyväksyttävä kyseinen toimenpide. Tämä yksimielisyysvaatimus vaikeuttaa sinänsä välttämättömien toimenpiteiden toteuttamista. Euroopan tilintarkastustuomioistuin osoitti vuonna 2020, että seitsemässä vuodessa tällä menettelyllä oli saavutettu tuloksia vain hyvin harvoissa tapauksissa. 
On siis olemassa todellinen vaara, että valtiot, jotka ovat sisällyttäneet kansalliseen ennallistamissuunnitelmaansa säilyttämistoimenpiteitä, eivät pysty panemaan niitä täytäntöön, jos jokin toinen valtio vastustaa niitä. Asetuksen tavoitteiden saavuttamisen edellyttämien toimenpiteiden toteuttaminen saattaa estyä.
Tällaisen tilanteen välttämiseksi jäsenvaltioita olisi kannustettava tekemään yhteistyötä, kun ne laativat kansallisia ennallistamissuunnitelmiaan. Valtioiden olisi myös voitava toimittaa yhteiset suositukset samaan aikaan ennallistamissuunnitelman luonnoksen kanssa. Kun lopullinen ennallistamissuunnitelma on hyväksytty, jäsenvaltioille olisi annettava 12 kuukautta aikaa esittää yhteiset suositukset, jollei sitä ole vielä tehty. Jos ajaudutaan pattitilanteeseen, komission olisi voitava soveltaa YKP:n perusasetuksessa säädettyä kiireellistä menettelyä.
Lajit, joiden elinympäristö on ennallistettava
Luettelossa lajeista, joiden elinympäristö on ennallistettava (liite 3), on parikymmentä lajia ja monia puutteita. Valmistelija katsoo, että luetteloa olisi laajennettava kattamaan nämä puuttuvat lajit lisäämällä siihen IUCN:n äärimmäisen tai erittäin uhanalaisiksi luokittelemat lajit sekä kaupallisesti hyödynnettäviä lajeja, joiden elinympäristön ennallistaminen parantaisi niiden kantojen tilaa ja hyödyttäisi kalastajia pitkällä aikavälillä.
Avoimuus ja sidosryhmien osallistuminen
[bookmark: _GoBack]Asetuksen täytäntöönpanon onnistuminen riippuu suurelta osin paikallisyhteisöjen, varsinkin kalastajien, sitoutumisesta meriekosysteemien ennallistamiseen. Valmistelija pitää tarpeellisena vahvistaa asetusehdotuksen säännöksiä sidosryhmien kuulemisesta ja avoimuudesta. On myös toivottavaa, että kansallisia ennallistamissuunnitelmia päivitetään useammin, jotta saataville tulevat tiedot ja arvioinnit voidaan ottaa huomioon mahdollisimman nopeasti.



Kalatalousvaliokunta pyytää asiasta vastaavaa ympäristön, kansanterveyden ja elintarvikkeiden turvallisuuden valiokuntaa esittämään komission ehdotuksen hylkäämistä.

